รัฐบาลไทย-ข่าวทำเนียบรัฐบาล-รพร.เชียงของ จ.เชียงราย พัฒนาการบริการ ด้วยเทคโนโลยีทันสมัย ดูแลทั้งชาวไทยและชาวต่างชาติ
วันพุธที่ 14 กุมภาพันธ์ 2567
รพร.เชียงของ จ.เชียงราย พัฒนาการบริการ ด้วยเทคโนโลยีทันสมัย ดูแลทั้งชาวไทยและชาวต่างชาติ
องคมนตรี ลงพื้นที่ติดตามความก้าวหน้าการพัฒนางานโรงพยาบาลสมเด็จพระยุพราชเชียงของ จ.เชียงราย เผยมีการนําเทคโนโลยีการแพทย์ที่ทันสมัยมาใช้ในการบริการดูแลสุขภาพประชาชนทั้งชาวไทยและประเทศเพื่อนบ้าน
องคมนตรี ลงพื้นที่ติดตามความก้าวหน้าการพัฒนางานโรงพยาบาลสมเด็จพระยุพราชเชียงของ จ.เชียงราย เผยมีการนําเทคโนโลยีการแพทย์ที่ทันสมัยมาใช้ในการบริการดูแลสุขภาพประชาชนทั้งชาวไทยและประเทศเพื่อนบ้าน พร้อมขับเคลื่อนโครงการเฉลิมพระเกียรติฯ ตรวจคัดกรองสุขภาพพระสงฆ์ 392 รูป/คน บริการใส่ฟันเทียมให้ผู้สูงอายุ 266 คน ควบคุมโรคหนอนพยาธิในกลุ่มเด็กและเยาวชน ผลิตขาเทียมพระราชทาน ช่วยผู้ขาขาดเข้าถึงบริการที่รวดเร็ว เพิ่มคุณภาพชีวิตที่ดี
วันนี้ (14 กุมภาพันธ์ 2567) นายพลากร สุวรรณรัฐ องคมนตรี ในฐานะรองประธานกรรมการมูลนิธิโรงพยาบาลสมเด็จพระยุพราช พร้อมด้วย นายแพทย์ภานุมาศ ญาณเวทย์สกุล รองปลัดกระทรวงสาธารณสุข คณะผู้บริหาร และหน่วยงานที่เกี่ยวข้อง ลงพื้นที่ตรวจเยี่ยมและติดตามผลการดําเนินงานของโรงพยาบาลสมเด็จพระยุพราชเชียงของ จังหวัดเชียงราย มอบประกาศเกียรติคุณผู้ทําคุณประโยชน์ให้แก่มูลนิธิโรงพยาบาลสมเด็จพระยุพราช และมอบถุงของขวัญพระราชทานให้กับผู้ป่วย พร้อมให้กําลังใจบุคลากรผู้ปฏิบัติงาน
นายแพทย์ภาณุมาศ กล่าวว่า ตลอดระยะเวลา 45 ปีที่ผ่านมา โรงพยาบาลสมเด็จพระยุพราชเชียงของ และมูลนิธิโรงพยาบาลสมเด็จพระยุพราช สาขาเชียงของ ได้ร่วมแรงร่วมใจพัฒนาโรงพยาบาล ทั้งด้านอาคารสถานที่ สิ่งแวดล้อม กําลังคน และคุณภาพบริการ ทําให้โรงพยาบาลสมเด็จพระยุพราชเชียงของมีความเจริญก้าวหน้าอย่างต่อเนื่อง โดยปัจจุบันมีการนําเทคโนโลยีทางการแพทย์ที่ทันสมัยมาเพิ่มศักยภาพในการบริการสุขภาพให้กับประชาชนทั้งชาวไทยและประเทศเพื่อนบ้าน คือ สาธารณรัฐประชาธิปไตยประชาชนลาว (สปป.ลาว) ให้ได้รับการรักษาที่รวดเร็วและมีคุณภาพยิ่งขึ้น
นายแพทย์ภาณุมาศ กล่าวต่อว่า ในส่วนของการขับเคลื่อนงานตามนโยบายกระทรวงสาธารณสุขและแก้ไขปัญหาสุขภาพของพื้นที่โรงพยาบาลสมเด็จพระยุพราชเชียงของได้ขับเคลื่อนงานสําคัญหลายโครงการ อาทิ โครงการเฉลิมพระเกียรติฯ ดูแลสุขภาพพระภิกษุสงฆ์ มีการตรวจคัดกรองความเสี่ยงโรคไม่ติดต่อเรื้อรัง (เบาหวาน/ความดันโลหิตสูง) รวม 392 รูป/คน พบกลุ่มป่วย 31 รูป/คน ผู้สูงอายุมีความถดถอย 2 รูป/คน และยังผ่านเกณฑ์ประเมินในการจัดบริการสําหรับพระสงฆ์อาพาธที่เอื้อต่อพระธรรมวินัย ระดับดีมาก, โครงการฟันเทียมเฉลิมพระเกียรติ ได้จัดทันตแพทย์หมุนเวียนไปให้บริการที่ รพสต. 6 แห่ง เป็นประจําทุกสัปดาห์ และตั้งแต่ปี 2565 - มกราคม 2567 ให้บริการใส่ฟันเทียมกับผู้สูงอายุแล้ว 266 คน, โครงการควบคุมโรคหนอนพยาธิ ให้บริการตรวจคัดกรองหนอนพยาธิ ตรวจอุจจาระ ในกลุ่มสามเณรในโรงเรียนพระปริยัติธรรม นักเรียนในโรงเรียนตํารวจตระเวนชายแดน และประชาชนทั่วไป จํานวน 587 คน พบพยาธิตัวตืด 10 คน พยาธิใบไม้ในตับ 2 คน พยาธิปากขอ 2 คน พยาธิไส้เดือน 1 คน และพยาธิเข็มหมุด 1 คน ซึ่งทั้งหมดได้รับการรักษาแล้ว
โรงพยาบาลสมเด็จพระยุพราชเชียงของ ยังได้จัดตั้งโรงงานขาเทียมพระราชทาน ตั้งแต่เดือนสิงหาคม 2561 โดยได้รับการสนับสนุนจากมูลนิธิขาเทียมในสมเด็จพระศรีนครินทราบรมราชชนนี จ.เชียงใหม่ ให้บริการด้านกายอุปกรณ์ ผลิตและซ่อมขาเทียมโดยไม่คิดค่าใช้จ่าย ให้บริการส่งเสริมป้องกัน และให้คําแนะนําการดูแลตอขาและขาเทียม พร้อมออกเยี่ยมติดตามหลังได้รับบริการ โดยผลการดําเนินงาน ปี 2561-2566 สามารถผลิตขาเทียมพระราชทานให้แก่ผู้ที่ขาขาด ในเขตอําเภอเชียงของและอําเภอใกล้เคียง เช่น เวียงแก่น ขุนตาล เทิง และ สปป.ลาว จํานวน 79 ชิ้น ช่วยให้ผู้ขาขาดเข้าถึงบริการทําขาเทียมได้รวดเร็วขึ้น ลดการรอคอย ลดค่าใช้จ่ายในการเดินทาง และที่สําคัญ คือมีคุณภาพชีวิตที่ดีขึ้นเกิดความสุขใจทั้งผู้ให้บริการ ผู้รับบริการและครอบครัว ในส่วนโครงการคัดกรองมะเร็งลําไส้ใหญ่และลําไส้ตรง ในปี 2566 ทําการส่องกล้องตรวจลําไส้ใหญ่ จํานวน 224 ราย พบมะเร็งลําไส้ใหญ่ 1 ราย ได้รับการผ่าตัดตัดต่อลําไส้ที่โรงพยาบาลสมเด็จพระยุพราชเชียงของ และในปี 2567 นี้ ได้ขยายบริการไปยังอําเภอใกล้เคียง ได้แก่ ขุนตาล 39 ราย พญาเม็งราย 31 ราย ไม่พบมะเร็งลําไส้ใหญ่ นอกจากนี้ ยังจัดตั้งห้องเวชกรรมฟื้นฟู ณ อาคารเรียนรู้เฉลิมพระเกียรติ ใช้ฝึกจัดกิจกรรมบําบัดสําหรับเด็กพิเศษ เพื่อกระตุ้นพัฒนาการเด็ก ปัจจุบันมีเด็กพิเศษรับการทํากิจกรรมบําบัด 41 ราย เด็กพูดช้า 7 รายเด็กออทิสติก 9 ราย เด็กพัฒนาการล่าช้า 5 ราย และเด็กสมาธิสั้น 1 ราย
ทั้งนี้ โรงพยาบาลสมเด็จพระยุพราชเชียงของ ยังมุ่งสู่การเป็นโรงพยาบาลอัจฉริยะต้นแบบ SMART HOSPITAL นําเทคโนโลยีดิจิทัลมาใช้ในการบริหารจัดการ และให้บริการประชาชน เช่น ระบบบริการ Paperless ทั้ง OPD และ IPD การชําระค่าบริการทางการแพทย์ออนไลน์ผ่านระบบ QR Code ระบบบริการ Home Service เช่น Telemedicine, Home ward รวมทั้งติดตั้งระบบป้องกันการโจมตีทางไซเบอร์ เพื่อความปลอดภัยและคุ้มครองข้อมูลส่วนบุคคลด้วย
*************************************************** 14 กุมภาพันธ์ 2567